La **Loka Fervojo de Vieno al Baden** (germanlingve *Lokalbahn Wien-Baden*), nomata ankaŭ **Viena Loka Fervojo** (*Wiener Lokalbahn*) aŭ **Badena fervojo** (*Badner Bahn*) estas loka fervojo de Vieno al la pli suda malsupr-aŭstruja urbo Baden.

Dum en Vieno kaj Baden ĝi trafikas laŭ la leĝoj koncernantaj tramojn, en Vieno uzante ankaŭ la normalan tramreton, sur la interurba segmento inter tiuj urboj ĝi formas parton de la kutima plenfervoja sistemo inkluzive de plenfervoja signala sistemo.

Ĝin funkciigas la entrepreno *Wiener Lokalbahnen AG* (*WLB*); pro ĝia partopreno en la *Verkehrsverbund Ost-Region* eblas uzi por ĝi la samajn biletojn kiel por preskaŭ ĉiuj aliaj publikaj transportiloj en la regiono de Vieno.

Historio
--------

La Viena Loka Fervojo ne estis origine planita kiel konekto de Vieno al Baden, sed ekestis el du partoj komenciĝantaj en Vieno kaj Baden respektive.

En Baden malfermiĝis en 1873 ĉevala tramlinio de Leesdorf preter la stacio de la Aŭstruja Suda Fervojo al Rauhenstein, okcidente de la urbocentro. La unua segmento de la Viena parto estis malfermita de *Neue Wiener Tramway-Gesellschaft* la 29an de septembro 1886; ĝi estis vapora tramo de Vieno-Gaudenzdorf al Wiener Neudorf destinita ĉefe por transportado de brikoj.

La entrepreno *Neue Wiener Tramway-Gesellschaft* decidis la 8an de aŭgusto 1887 transmeti la lokan fervojon de Vieno al Wiener Neudorf al nova propra entrepreno nomata *Actien-Gesellschaft der Wiener Lokalbahnen* (Akcikompanio de la Vienaj Lokaj Fervojoj; de 1939 skribata *Aktiengesellschaft der Wiener Lokalbahnen*).

La Badena tramlinio, de kiu parto formas hodiaŭ segmenton de la Badena Fervojo, estis elektrigita la 16an de julio 1894. La vapora tramo de Vieno al Wiener Neudorf estis etendita suden al Guntramsdorf la 26an de januaro 1895. En 1897 la *Actiengesellschaft der Wiener Lokalbahnen* aĉetis la tramreton de Baden.

La 11an de majo 1899 ankaŭ la Badena parto estis etendita al Guntramsdorf, sed ĉar la Viena parto estis ankoraŭ ne elektrigita, la pasaĝeroj devis ŝanĝi la trajnon en Guntramsdorf. La 30an de aprilo 1907 la elektrigo de la segmento norde de Guntramsdorf estis finita, kaj de la 1a de majo estis do traira elektra trafiko sur la tuta fervojo.

Proksime de la viena finhaltejo: lokfervojaj kaj tramaj trajnoj en 1925
En 1905 la operacia entrepreno de la tramtransporto en Vieno estis permesinta al WLB uzi la tramtrakojn ĝis la operejo.

En 1911, la WLB funkciigis kortsalonan vagonon destinitan por vojaĝoj de la imperiestro de la tiama aŭstruj-hungaruja monarĥio. Dum la unua mondmilito, sur la "elektra fervojo de Vieno al Baden" estis plimultiĝo de pasaĝeroj, interalie pro la dumtempa nefunkciado de la paralela Aŭstruja Suda Fervojo, sed la frajta trafiko malplimultiĝis. Post la milito, pro manko de karbo devis malpliiĝi la trafiko.

Dum la dua mondmilito, la Badena fervojo estis en la tuta Aŭstrujo la plej forte milite difektita loka fervojo kaj nur en 1947 denove estis plena operacio. La konstruado de la tunelo sub la suda Viena Zono kaj la alikonstruo de la returniĝa maŝo ĉe la operejo en 1969 iomete ŝanĝis la kondukon ene de Vieno.

Konduko
-------

### Trama segmento en Vieno

Ĝi komenciĝas en la haltejo *Wien Oper* ĉe la Viena Ŝtata Operejo kaj la Viena Ringstrato. La returniĝa maŝo troviĝas ĉe la metrostacio *Karlsplatz*, kie haltas tri metrolinioj (U1, U2 kaj U4). Plu ĝi kondukas sur la trakoj de la tramlinioj 62 kaj 1 laŭ la strato *Wiedner Hauptstraße* kaj post kelkaj stacioj eniras en tunelon. Sub la *Wiedner Hauptstraße* troviĝas la subtera tramstacio *Laurenzgasse*, post kiu la tunelo kurbiĝas suden al la Viena Zono atingante ĝin ĉe la stacio *Kliebergasse*.

Pliaj subteraj stacioj estas *Matzleinsdorfer Platz* kun S-Bahn-konekto, kaj *Eichenstraße*. Elirinte el la tunelo, la trajnoj deiras de la tramlinio 62 por atingi la stacion *Wolfganggasse* apud la samnoma remizo. La lastaj tri stacioj en la trameca segmento, *Dörfelstraße*, *Philadelphiabrücke* kaj *Schedifkaplatz*, el kiuj la unuaj du estas denove dividataj kun la tramlinio 62, troviĝas ĉe diversaj eniroj de la fervoja stacio *Wien Meidling*, kie haltas ne nur la S-Bahn kaj la metrolinio U6, sed ankaŭ longdistancaj trajnoj.

### Interurba segmento

La interurba segmento inter la stacioj *Inzersdorf Personenbahnhof* kaj *Neu Erlaa*
Poste komenciĝas la plenfervoja segmento, tie ĉi paralela al la Pottendorfa linio kun konekta trako al ĝi, kaj en la unuaj metroj ankaŭ al la metrolinio U6, al kiu same ekzistas konekta trako. Sur la segmento paralela al la Pottendorfa linio estas du haltejoj, *Schöpfwerk* kaj *Gutheil-Schoder-Gasse*, kaj poste sekvas la stacioj *Inzersdorf Personenbahnhof* (kun apuda remizo) kaj *Neu Erlaa*, antaŭ ol la fervojo komencas paraleli la straton *Triester Straße* (B17) kaj eliras Vienon.

Frajta trajno en Guntramsdorf
Jam en Malsupra Aŭstrujo, sed ankoraŭ en la tarifa zono de Vieno, troviĝas la stacioj *Schönbrunner Allee* kaj *Vösendorf-Siebenhirten*. Post ili troviĝas la stacio *Vösendorf-Shopping City Süd* ĉe la Shopping City Süd, la plej granda vendejaro en Aŭstrujo. Nun la Badena fervojo plu sekvas la B17, en Guntramsdorf tamen kurbiĝante al la vilaĝocentro por post tiu vilaĝo reparaleli al la B17. Sur sia vojo tra Guntramsdorf ĝi tramece trairas la strateton *Feldgasse*, sed malgraŭ tio leĝe estas plena fervojo - do sur tiu segmento ankaŭ trafikas frajtaj trajnoj.

En Traiskirchen la Loka Fervojo de Vieno al Baden komencas ne plu sekvi la B17 (sed iras pli okcidenten por atingi Baden). En tiu urbo estas ankaŭ konekto al la Aspanga fervojo kaj do al la resta fervoja reto.

### Trama segmento en Baden

Ĉe la stacio *Leesdorf*, la dua en Baden, troviĝanta proksime de la tria WLB-remizo, ĝi denove ektrafikas kiel tramo (tamen tie plejparte unutraka). Sekvas ankoraŭ nur la stacioj *Baden Viadukt* kun eblo transiri al la Aŭstruja Suda Fervojo kaj la fina stacio *Baden Josefsplatz*.

Pasaĝera trafiko
----------------

Tipo "100" (maldekstre) apud tipo "400" (dekstre) en la suda fina stacio *Baden Josefsplatz*
Nuntempe (2012) funkcias sur la Badena Fervojo du tipoj de vagonoj: la tipo "100" kun ŝtupoj ĉe la eniro, kaj la pli moderna malaltplanka tipo "400". Ili estas interligeblaj unu al la alia kaj trajnoj ofte konsistas el unu vagono de ĉiu tipo.

En 2012 dum la plejparto de la tago la intertempo de pasaĝeraj trajnoj estas 15 minutoj, kun aldonaj trajnoj inter Vieno kaj Wiener Neudorf dum horoj kun plej multa trafiko, tiel ke tie estiĝas intertempo de 7,5 minutoj.

Referencoj
----------

1. 1 2 3 4 5 6 7   (1973) *Hundert Jahre Badner Bahn*. Vieno: Verlag Josef Otto Slezak. ISBN 3900134197.
2. ↑   Fahrplan Badner Bahn. Arkivita el la originalo je 2012-10-27. Alirita 2012-10-26.

Eksteraj ligiloj
----------------

* Loka Fervojo de Vieno al Baden en la Vikimedia Komunejo (Multrimedaj datumoj)
* Kategorio Loka Fervojo de Vieno al Baden en la Vikimedia Komunejo (Multrimedaj datumoj)

* Oficiala retpaĝaro de *Wiener Lokalbahnen AG* Arkivigite je 2012-07-23 per la retarkivo Wayback Machine